ŠIAULIŲ MIESTO SAVIVALDYBĖS TARYBA

SPRENDIMAS

DĖL dIENOS SOCIALINĖS GLOBOS IR SLAUGOS PASLAUGŲ ASMENS NAMUOSE ORGANIZAVIMO TVARKOS APRAŠO PATVIRTINIMO

2019 m. rugsėjo 5 d. Nr. T-364

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, 18 straipsnio 1 dalimi, Lietuvos Respublikos socialinių paslaugų įstatymo 13 straipsniu, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. nutarimu Nr. A1-93 „Dėl Socialinių paslaugų katalogo patvirtinimo“, 11.1 papunkčiu, Slaugos ir socialinių paslaugų bendro teikimo tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2007 m. liepos 4 d. nutarimu Nr. V-558/A1-183 „Dėl Slaugos ir socialinių paslaugų bendro teikimo tvarkos aprašo patvirtinimo“, Ambulatorinių slaugos paslaugų namuose teikimo reikalavimų aprašu, patvirtintu Lietuvos Respublikos sveikatos apsaugos ministro 2007 m. gruodžio 14 d. įsakymu Nr. V-1026 „Dėl Ambulatorinių slaugos paslaugų namuose teikimo reikalavimų aprašo patvirtinimo“, Šiaulių miesto savivaldybės taryba nusprendžia:

1. Patvirtinti Dienos socialinės globos ir slaugos paslaugų asmens namuose organizavimo tvarkos aprašą (pridedama).

2. Pripažinti netekusiu galios Šiaulių miesto savivaldybės tarybos 2009 m. kovo 26 d. sprendimą Nr. T-108 „Dėl Asmenims su sunkia negalia dienos socialinės globos asmens namuose skyrimo, teikimo ir mokėjimo tvarkos aprašo patvirtinimo“ su visais pakeitimais ir papildymais.

3. Nustatyti, kad šis sprendimas įsigalioja 2020 m. sausio 1 d.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2019 m. rugsėjo 5 d. sprendimu Nr. T-364

DIENOS SOCIALINĖS GLOBOS IR SLAUGOS PASLAUGŲ ASMENS NAMUOSE ORGANIZAVIMO TVARKOS APRAŠAS

I SKYRIUS

BENDROSIOS NUOSTATOS

1. Dienos socialinės globos ir slaugos paslaugų asmens namuose organizavimo tvarkos aprašas (toliau – Aprašas) reglamentuoja asmenų su sunkia negalia, deklaravusių gyvenamąją vietą Šiaulių miesto savivaldybėje, dienos socialinės globos ir slaugos asmens namuose skyrimo, teikimo ir mokėjimo už paslaugas tvarką ir sąlygas Šiaulių miesto savivaldybėje.

2. Dienos socialinė globa asmens namuose – tai asmeniui teikiama kompleksinė, nuolatinės specialistų priežiūros reikalaujanti pagalba dienos metu asmens namuose.

3. Slauga namuose – asmens sveikatos priežiūros paslaugos, kai kompleksinės slaugos paslaugos yra teikiamos asmeniui namuose, kur jis gyvena, siekiant užtikrinti paslaugų prieinamumą ir tęstinumą, tenkinant paciento slaugos poreikius natūralioje aplinkoje (namų sąlygomis), skatinant paciento savirūpą.

4. Dienos socialinės globos asmens namuose teikėjai – įstaigos, teikiančios socialines paslaugas, turinčios licenciją teikti socialinę globą asmenims namuose (toliau – Įstaiga).

5. Slaugos asmens namuose teikėjai – asmens sveikatos priežiūros įstaigos, išskyrus socialinių paslaugų įstaigas, turinčios asmens sveikatos priežiūros licenciją ambulatorinėms slaugos paslaugoms namuose teikti (toliau – ASPĮ).

6. Apraše vartojamos sąvokos atitinka Lietuvos Respublikos socialinių paslaugų įstatyme (toliau – Socialinių paslaugų įstatymas) ir Socialinių paslaugų kataloge apibrėžtas sąvokas.

II SKYRIUS

DIENOS SOCIALINĖS GLOBOS PASLAUGŲ ASMENS NAMUOSE GAVĖJAI

7. Dienos socialinė globa asmens namuose skiriama asmenims, kuriems nustatytas specialusis nuolatinės slaugos poreikis, deklaravusiems gyvenamąją vietą Šiaulių miesto savivaldybėje ir kuriems nustatytas dienos socialinės globos asmens namuose poreikis.

8. Paslaugų gavėjai:

8.1. suaugę asmenys su sunkia negalia – asmenys, kuriems pagal Socialinių paslaugų įstatymą nustatytas visiško nesavarankiškumo lygis ir kurie pagal Lietuvos Respublikos neįgaliųjų socialinės integracijos įstatymą (toliau – Neįgaliųjų socialinės integracijos įstatymas) yra pripažinti nedarbingais ir kuriems teisės aktų nustatyta tvarka yra nustatytas specialusis nuolatinės slaugos poreikis;

8.2. senatvės pensijos amžių sukakę asmenys su sunkia negalia – sukakę senatvės pensijos amžių asmenys, kuriems pagal Socialinių paslaugų įstatymą nustatytas visiško nesavarankiškumo lygis ir kuriems teisės aktų nustatyta tvarka yra nustatytas specialusis nuolatinės slaugos poreikis;

8.3. vaikai su sunkia negalia – asmenys, kuriems pagal Socialinių paslaugų įstatymą nustatytas visiško nesavarankiškumo lygis ir kuriems pagal Neįgaliųjų socialinės integracijos įstatymą yra pripažintas sunkus neįgalumo lygis.

III SKYRIUS

DIENOS SOCIALINĖS GLOBOS ASMENS NAMUOSE SKYRIMAS

9. Asmuo (vienas iš suaugusių šeimos narių) ar jo globėjas, rūpintojas dėl dienos socialinės globos asmens namuose gavimo kreipiasi į Įstaigą pagal Šiaulių miesto savivaldybės administracijos (toliau – Savivaldybės administracija) direktoriaus įsakymu jai priskirtą paslaugų teikimo teritoriją tiesiogiai arba pateikdamas prašymą elektroniniu būdu, patvirtindamas savo tapatybę elektroniniu parašu arba kitais būdais, nustatytais Lietuvos Respublikos teisės aktuose. Asmuo (vienas iš suaugusių šeimos narių) ar jo globėjas, rūpintojas kreipdamasis pateikia:

9.1. užpildytą (gali būti pildoma vietoje) Prašymo-paraiškos socialinėms paslaugoms gauti (toliau – Prašymas-paraiška) formą, patvirtintą Lietuvos Respublikos socialinės apsaugos ir darbo ministro (toliau – socialinės apsaugos ir darbo ministras);

9.2. asmens tapatybę patvirtinantį dokumentą;

9.3. neįgaliojo (invalidumo) pažymėjimą;

9.4. specialiojo nuolatinės slaugos poreikio nustatymo pažymą;

9.5. ASPĮ gydytojo (esant reikalui, psichiatro) medicinos dokumentų išrašą / siuntimą (forma 027/a), kuriame turi būti nurodyta konkreti diagnozė, informacija apie asmens sveikatos būklę, informacija apie ambulatorinių slaugos paslaugų namuose poreikį ir patvirtinimas, kad asmuo neserga ūmiomis infekcinėmis ar kitomis pavojingomis užkrečiamosiomis ligomis;

9.6. teismo nutartį dėl globos, rūpybos nustatymo (jei asmeniui nustatyta globa, rūpyba);

9.7. prireikus papildomus dokumentus, reikalingus asmens socialinių paslaugų poreikiui nustatyti.

10. Prašymą-paraišką gali pateikti bendruomenės nariai ar kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) negali to padaryti pats.

11. Įstaigos socialinis darbuotojas ne vėliau kaip per 14 kalendorinių dienų nuo Prašymo-paraiškos gavimo dienos nustato asmens socialinių paslaugų poreikį, užpildydamas Asmens (šeimos) socialinių paslaugų poreikio vertinimo formą, patvirtintą Socialinės apsaugos ir darbo ministro. Nustačius, kad asmeniui nepakanka bendrųjų socialinių paslaugų ar socialinės priežiūros paslaugų, per 30 kalendorinių dienų nuo Prašymo-paraiškos gavimo dienos atliekamas asmens socialinės globos poreikio nustatymas. Suaugusio asmens socialinės globos poreikis nustatomas vadovaujantis Senyvo amžiaus asmens bei suaugusio asmens su negalia socialinės globos poreikio nustatymo metodika, patvirtinta Socialinės apsaugos ir darbo ministro, vaiko socialinės globos poreikis – Socialinės globos poreikio vaikui su negalia nustatymo metodika, patvirtinta Socialinės apsaugos ir darbo ministro.

12. Įstaigos socialinis darbuotojas tuo pačiu metu, kai nustato asmens socialinių paslaugų poreikį, vertina ir asmens (šeimos) finansines galimybes (nustato mokėjimo už paslaugas dydį pinigine išraiška).

13. Įstaiga asmens bylą su Aprašo 9 ir 11 punktuose nurodytais dokumentais perduoda Savivaldybės administracijos Socialinių paslaugų skyriui (toliau – Socialinių paslaugų skyrius).

14. Socialinių paslaugų skyriaus atsakingas specialistas patikrina asmens byloje esančius dokumentus, užpildo Sprendimo dėl socialinių paslaugų asmeniui (šeimai) skyrimo formą SP-9 (toliau – Sprendimas), patvirtintą Socialinės apsaugos ir darbo ministro, ir perduoda Socialinių paslaugų skyriaus vedėjui, kuris priima sprendimą dėl dienos socialinės globos asmeniui skyrimo. Sprendimas užregistruojamas Socialinių paslaugų skyriuje. Sprendimo originalas kartu su asmens byla grąžinamas Įstaigai. Įstaiga yra atsakinga už Sprendimo kopijos įteikimą (išsiuntimą) asmeniui. Paslaugos gavėjo byla formuojama Įstaigoje.

15. Jei Įstaiga neturi galimybių teikti paslaugos (nėra laisvų vietų), asmuo gali būti įrašomas į eilę gauti dienos socialinę globą asmens namuose. Eilė sudaroma pagal Sprendimo datą (kai yra keli tos pačios datos Sprendimai – pagal asmens Prašymo-paraiškos pateikimo datą).

16. Sudarant eilę gauti dienos socialinę globą asmens namuose, pirmumo teisė suteikiama vienišiems asmenims (vieni gyvenantys vyresni kaip 18 metų asmenys, neturintys sutuoktinio ir (ar) vaikų ar teisės aktų nustatyta tvarka paskirto globėjo, rūpintojo arba artimųjų (pilnamečių vaikų, o jų nesant – pilnamečių vaikaičių), galinčių jais pasirūpinti), atsižvelgiant į Įstaigoje sudarytos komisijos rekomendacijas. Įstaigos komisijos rekomendacijos turi būti pateiktos Socialinių paslaugų skyriui kartu su Aprašo 9 punkte nurodytais dokumentais.

17. Jei pagal eilę asmuo, atsiradus galimybei teikti dienos socialinę globą asmens namuose, atsisako ją gauti, jis išbraukiamas iš eilės.

18. Dienos globos teikimas asmens namuose gali būti atidėtas asmens gydymo stacionarioje įstaigoje metu, Įstaigai pateikus prašymą.

19. Duomenis apie dienos socialinės globos asmens namuose paslaugų skyrimą, teikimą ir nutraukimą į Socialinės paramos informacinę sistemą (SPIS) suveda Įstaigos atsakingas darbuotojas.

IV SKYRIUS

DIENOS SOCIALINĖS GLOBOS IR SLAUGOS TEIKIMO ASMENS NAMUOSE

ORGANIZAVIMAS

20. Dienos socialinė globa asmens namuose asmenims su sunkia negalia gali būti teikiama nuo 2 iki 8 val. per dieną iki 5 dienų per savaitę Įstaigos darbo valandomis. Konkrečiam asmeniui paslaugų teikimo trukmę valandomis per dieną nustato Įstaigos socialiniai darbuotojai, atsižvelgdami į asmens sveikatos būklę, socialinį ir fizinį savarankiškumą, gyvenimo ir buities sąlygas, šeimos narių galimybes padėti.

21. Dienos socialinės globos asmens namuose sudėtis apibrėžiama Aprašo 1 priede.

22. Įstaiga dėl ambulatorinių slaugos paslaugų teikimo asmeniui, gaunančiam dienos socialinę globą asmens namuose, su ASPĮ, veikiančiomis Šiaulių miesto savivaldybės teritorijoje ir prie kurių asmenys yra prirašyti, sudaro bendradarbiavimo sutartį (Aprašo 2 priedas), kurioje numatomos sąlygos dėl bendro ambulatorinių slaugos paslaugų ir dienos socialinės globos asmens namuose teikimo.

23. Įstaigos direktorius, gavęs iš Socialinių paslaugų skyriaus Sprendimą, informuoja ASPĮ atsakingus asmenis apie asmenį, kuriam reikalingos ambulatorinės slaugos paslaugos namuose.

24. Ambulatorinės slaugos paslaugos asmeniui teikiamos pagal Ambulatorinių slaugos paslaugų namuose teikimo reikalavimų aprašą, patvirtintą Lietuvos Respublikos sveikatos apsaugos ministro įsakymu ir ASPĮ nustatyta tvarka.

25. Su asmeniu, kuriam bus teikiama dienos socialinė globa asmens namuose, pasirašoma nustatytos formos sutartis (toliau – Sutartis; Sutarties formą įsakymu tvirtina Įstaigos direktorius), kurioje nustatomas paslaugos teikimo dažnumas, mokėjimo už paslaugą kaina, mokėjimo tvarka ir kitos paslaugos teikimo ir nutraukimo sąlygos. Sutartį pasirašo dienos socialinės globos gavėjas (globėjas, rūpintojas) ir Įstaigos direktorius ar jo įgaliotas asmuo.

26. Jei asmeniui, gaunančiam dienos socialinės globos asmens namuose paslaugas, reikia keisti paslaugų rūšį, Įstaigos vadovas dėl socialinių paslaugų nutraukimo ir kitų socialinių paslaugų skyrimo kreipiasi į Socialinių paslaugų skyrių su motyvuotu raštu ir atitinkamais dokumentais pagal reikalingų paslaugų rūšį.

V SKYRIUS

MOKĖJIMO UŽ DIENOS SOCIALINĘ GLOBĄ ASMENS NAMUOSE TVARKA

27. Dienos socialinės globos asmens namuose paslaugos asmenims su negalia teisės aktų nustatyta tvarka finansuojamos iš:

27.1. asmens lėšų;

27.2. Lietuvos Respublikos valstybės biudžeto specialiųjų tikslinių dotacijų savivaldybės biudžetui asmenims su sunkia negalia socialinei globai teikti lėšų;

27.3. kitų teisėtų finansavimo šaltinių.

28. Ambulatorinės slaugos paslaugos finansuojamos Privalomojo sveikatos draudimo fondo biudžeto lėšomis.

29. Asmens mokėjimo dydis už dienos socialinę globą asmens namuose nustatomas individualiai, vadovaujantis Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2006 m. birželio 14 d. nutarimu Nr. 583. Asmens finansines galimybes mokėti už dienos socialinę globą asmens namuose vertina ir mokėjimo dydį nustato Įstaiga.

30. Mokėjimo už dienos socialinę globą asmens namuose dydis nustatomas atsižvelgiant į asmens pajamas:

30.1. vieno gyvenančio asmens mokėjimo už vieną kalendorinį mėnesį teikiamą dienos socialinę globą asmens namuose dydis sudaro 20 procentų asmens pajamų:

Asmens mėnesio pajamos Eur	20 proc. asmens pajamų dydis Eur	Patvirtintas einamųjų metų vidutinis darbo val. skaičius per mėn.	20 proc. vidutinis asmens valandos pajamų dydis Eur	Faktinis paslaugos teikimo val. skaičius per mėn.	Vienos val. įkainis Eur	Visa paslaugos kaina Eur	Asmens pajamomis finansuojama suma Eur	Savivaldybės ar valstybės biudžeto finansavimo dydis Eur
1	2	3	4	5	6	7	8	9
1 x 20 proc.	2 : 3	5 x 6	4 x 5	7–8

30.2. asmens, gyvenančio šeimoje, kurios pajamos vienam šeimos nariui neviršija valstybės remiamų pajamų trigubo dydžio, mokėjimo už vieną kalendorinį mėnesį teikiamą dienos socialinę globą sudaro 20 procentų asmens pajamų:

Asmens mėnesio pajamos Eur	Vidutinės vieno šeimos nario mėnesio pajamos Eur	3xVRP	20 proc. asmens pajamų dydis Eur	Patvirtintas einamųjų metų vidutinis darbo val. skaičius per mėn.	20 proc. vidutinis asmens valandos pajamų dydis Eur	Faktinis paslaugos teikimo val. skaičius per mėn.	Vienos val. įkainis Eur	Visa paslaugos kaina Eur	Asmens pajamomis finansuojama suma Eur	Savivaldybės ar valstybės biudžeto finansavimo dydis Eur
1	2	3	4	5	6	7	8	9	10	11
1 x 20 proc.	4 : 5	7 x 8	6 x 7	9–10

30.3. asmens, gyvenančio šeimoje, kurios pajamos vienam šeimos nariui viršija valstybės remiamų pajamų trigubą dydį, mokėjimo dydis už vieną kalendorinį mėnesį teikiamą dienos socialinę globą sudaro 50 procentų asmens pajamų:

Asmens mėnesio pajamos Eur	Vidutinės vieno šeimos nario mėnesio pajamos Eur	3xVRP	50 proc. asmens pajamų dydis Eur	Patvirtintas einamųjų metų vidutinis darbo val. skaičius per mėn.	50 proc. vidutinis asmens valandos pajamų dydis Eur	Faktinis paslaugos teikimo val. skaičius per mėn.	Vienos val. įkainis Eur	Visa paslaugos kaina Eur	Asmens pajamomis finansuojama suma Eur	Savivaldybės ar valstybės biudžeto finansavimo dydis Eur
1	2	3	4	5	6	7	8	9	10	11
1 x 50 proc.	4 : 5	7 x 8	6 x 7	9–10

31. Mokėjimo už trumpiau nei vieną kalendorinį mėnesį teikiamą dienos socialinę globą dydis nustatomas proporcingai teikiamos socialinės globos trukmei.

32. Asmuo arba jo globėjas, rūpintojas, pasikeitus jo (šeimos) pajamoms, per vieną mėnesį nuo pajamų pasikeitimo dienos privalo apie tai pranešti Įstaigai. Įstaiga ne vėliau kaip per tris mėnesius nuo šios informacijos gavimo dienos iš naujo nustato asmens mokėjimo už paslaugą dydį.

33. Pagal iš naujo nustatytus mokėjimo (finansavimo) už dienos socialinės globos asmens namuose paslaugas asmuo moka nuo to mėnesio, kai atsakingi Įstaigos darbuotojai iš naujo įvertino asmens finansines galimybes. Lėšų skirtumas, susidaręs dėl mokėjimo už dienos socialinę globą asmens namuose perskaičiavimo, padengiamas teisės aktų nustatyta tvarka.

34. Socialiniai darbuotojai, nustatantys asmens (šeimos) socialinių paslaugų poreikį, konsultuoja asmens (šeimos narius) finansinių galimybių vertinimo klausimais.

VI SKYRIUS

DIENOS SOCIALINĖS GLOBOS ASMENS NAMUOSE TEIKIMO

NUTRAUKIMAS

35. Dienos socialinės globos asmens namuose teikimas nutraukiamas šiais atvejais:

35.1. asmens ar vienos iš suaugusių šeimos narių, jo globėjo, rūpintoju rašytiniu prašymu;

35.2. asmeniui mirus;

35.3. asmeniui išvykus į kitą savivaldybę, užsienio valstybę;

35.4. asmeniui atsisakius mokėti už suteiktas paslaugas;

35.5. asmeniui pradėjus gauti dienos socialinės globos institucijoje trumpalaikės socialinės globos ar ilgalaikės socialinės globos paslaugas;

35.6. asmeniui, nesilaikančiam dienos Sutarties sąlygų ir (arba) asmeniui ar jo šeimos nariams, globėjui, rūpintojui pageidaujant paslaugų, kurios prieštarauja teisės aktams, saugos darbe reikalavimams, ar Sutarties sąlygoms;

35.7. iškilus dienos socialinę globą asmens namuose teikiančių darbuotojų sveikatos pavojui ir saugumui;

35.8. kitais Apraše nenumatytais atvejais.

36. Įstaiga apie Sutarties nutraukimą ir jos nutraukimo priežastis informuoja Socialinių paslaugų skyrių. Socialinių paslaugų skyriaus vedėjas per 5 darbo dienas pasirašo įsakymą dėl Sprendimo pripažinimo netekusiu galios.

VII SKYRIUS

BAIGIAMOSIOS NUOSTATOS

37. Įstaigos atsako už kokybišką dienos socialinės globos paslaugos asmens namuose teikimą.

38. Įstaigos ne vėliau kaip iki sausio 20 dienos raštu pateikia Socialinių paslaugų skyriui ataskaitą apie praėjusių metų paslaugos teikimo ypatumus (kiek iš viso patenkinta prašymų, vidutinį paslaugos valandų skaičių per dieną, laukiančiųjų eilėje (jei tokia yra) asmenų skaičių, asmenų, gavusių socialinę globą asmens namuose, pasitenkinimo paslauga rezultatus, asmenų, gavusių slaugos paslaugas namuose, skaičių ir kitą aktualią informaciją).

39. Socialinių darbuotojų išvadas dėl asmens (šeimos) socialinių paslaugų poreikio skirti socialines paslaugas nustatymo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Savivaldybės administracijos direktoriui.

40. Apskundus išvadas dėl asmens (šeimos) socialinių paslaugų poreikio skirti socialines paslaugas nustatymo, Savivaldybės administracijos direktoriaus sprendimu turi būti sudaryta komisija, kuri pakartotinai nustatytų asmens (šeimos) socialinių paslaugų poreikį.

41. Asmens (šeimos) socialinių paslaugų, finansuojamų iš valstybės biudžeto specialių tikslinių dotacijų savivaldybių biudžetams, poreikio nustatymo ar asmens (šeimos) finansinių galimybių mokėti už jas vertinimo išvadas, sprendimus dėl šių socialinių paslaugų skyrimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Socialinių paslaugų priežiūros departamentui prie Socialinės apsaugos ir darbo ministerijos (toliau – Socialinių paslaugų priežiūros departamentas).

42. Socialinės globos įstaigą, teikiančią netinkamą socialinę globą, asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Socialinių paslaugų priežiūros departamentui.

43. Ginčai dėl savivaldybės institucijos, Socialinių paslaugų priežiūros departamento priimtų sprendimų (neveikimo) nagrinėjami Administracinių bylų teisenos įstatymo nustatyta tvarka.

_______________________________________